Diari Oficial de la Generalitat Valenciana


Sumari del DOGV 6109, del 24-09-2009 (2009/10169)

RESOLUCIÓ de 21 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Autoritat Portuària de Castelló i la Generalitat, per a l'ocupació d'una nau ubicada a la zona pesquera del port de Castelló.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6109

Data del DOGV
:   24-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10941


Data del document
:   21-09-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Educació
    * cooperació administrativa
    * centre d'ensenyament
    * ensenyament professional
    * instal·lació portuària

RESOLUCIÓ de 21 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Autoritat Portuària de Castelló i la Generalitat, per a l'ocupació d'una nau ubicada a la zona pesquera del port de Castelló.  
 [2009/10063]  
L'Autoritat Portuària de Castelló i la Generalitat han subscrit, després de la tramitació prèvia reglamentària, el 22 d'agost de 2009, el conveni per a l'ocupació d'una nau ubicada a la zona pesquera del port de Castelló.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1715/2009, i que figura com a annex d'esta resolució.  
València, 21 de setembre de 2009.- El director general de Relacions amb les Corts i Secretariat del Consell: Ángel Mompó Romero.  
Conveni entre l'Autoritat Portuària de Castelló i la Generalitat, per a l'ocupació d'una nau ubicada a la zona pesquera del port de Castelló.  
València, 22 d'agost de 2009  
Reunidos  
D'una part, Alejandro Font de Mora Turón, conseller d'Educació, que actua en nom i representació de la Generalitat i està autoritzat per a la firma d'este conveni per acord del Consell de 31 de juliol de 2009.  
I, d'una altra part, Juan José Monzonís Martínez, en qualitat de president de l'Autoritat Portuària de Castelló, nomenat per Decret 13/2003, de 29 d'agost, del president de la Generalitat, que actua en nom i representació de l'Autoritat Portuària de Castelló, en virtut de l'article 41 de la Llei 27/1992, i està autoritzat per a firmar este conveni per l'acord adoptat pel Consell d'Administració en sessió de 27 de juliol de 2009.  
Ambdues parts es reconeixen capacitat i representació per a subscriure el present conveni i  
Exposen  
Primer. La Generalitat, a través de la Conselleria d'Educació, té intenció de potenciar les ensenyances de Formació Professional, per mitjà de la implantació de diversos cicles de Formació Professional de la família professional Maritimopesquera, la qual cosa es durà a terme en una instal·lació que tindrà la seu al port de Castelló.  
Segon. Perquè l'esmentada conselleria puga desenrotllar la mencionada actuació necessita l'ocupació d'una superfície de 1.084,88 m² a la zona pesquera del port de Castelló i, concretament, l'antic magatzem de caixes, espai adequat perquè se li puga donar eixe ús, ja que el dit magatzem ha perdut la seua funcionalitat o idoneïtat tècnica per a l'activitat portuària.  
Tercer. La Llei 48/2003, de 26 de novembre, de Règim Econòmic i de Prestació de Servicis dels Ports d'Interés General establix en l'article 95.3 que  
"Quan algun òrgan de l'administració general de l'Estat o qualsevol organisme o entitat vinculada o dependent d'esta requerisca la utilització del domini públic portuari, sol·licitarà de l'autoritat portuària corresponent els béns de domini públic necessaris, la qual autoritzarà la dita utilització sempre que siga compatible amb la normal explotació del port i durant el temps que siga necessari. Caldrà subscriure el corresponent conveni en què s'establiran les condicions de l'autorització, incloent-hi les taxes que, si és el cas, corresponguen i els costos que ha d'assumir aquell- Quan siga necessària la utilització del domini públic portuari per les administracions de les comunitats autònomes, per les entitats que integren l'administració local o per qualsevol organisme o entitat dependent de qualsevol d'estes, es procedirà d'acord amb el que establix el paràgraf anterior, respecte d'aquelles comunitats autònomes que prevegen en la seua legislació un règim semblant d'utilització de béns demanials de la seua titularitat per l'administració general de l'Estat o els seus organismes públics per a la seua dedicació a un ús o servici de la seua competència. Si no s'ha realitzat la dita previsió, haurà de sol·licitar l'atorgament de la corresponent concessió o autorització, d'acord amb el que establix esta llei."  
La legislació de la Comunitat Valenciana, en l'article 34 de la Llei 14/2003, de 10 d'abril, de Patrimoni de la Generalitat Valenciana, té prevista l'adscripció de béns del seu domini públic a altres administracions públiques a què s'atribuïsca la prestació del corresponent servici per comanda de gestió o una altra opció admesa en dret.  
Quart. La Conselleria d'Educació de la Generalitat ha presentat un escrit en el qual sol·licita a l'Autoritat Portuària de Castelló que l'autoritze per a utilitzar el domini públic per al desenrotllament de les tasques d'ensenyança del mòdul d'FP de la branca Maritimopesquera a la zona de servici del port de Castelló.  
Quint. L'Autoritat Portuària de Castelló accedix a esta petició, i per a això es firma el present conveni, d'acord amb les següents  
Estipulacions  
Primera. L'Autoritat Portuària de Castelló autoritza la Generalitat perquè utilitze l'immoble esmentat en l'expositiu segon de l'acord per a la finalitat que s'ha mencionat.  
Segona. La Generalitat queda obligada a conservar el bé objecte d'este conveni en perfecte estat d'utilització, fins i tot quant a neteja, higiene, medi ambient, seguretat, estètica i ornament, realitzant a càrrec seu les reparacions ordinàries i extraordinàries que siguen necessàries.  
L'Autoritat Portuària podrà inspeccionar en tot moment l'estat del dit bé i assenyalar les reparacions i altres accions que hagen de realitzar-s'hi. La Generalitat queda obligada a executar-les a càrrec seu en el termini que se li assenyale.  
Tercera. La taxa per servicis generals de l'article 29 de la Llei 48/2003 ha sigut suprimida per la disposició final sexta de la Llei 31/2007, de 30 d'octubre, sobre procediments de contractació en els sectors de l'aigua, l'energia, els transports i els servicis postals i no es produïx el fet imposable de la taxa per ocupació privativa de l'article 19 ni el de la taxa per aprofitament especial de l'article 28, ambdós de la Llei 48/2003.   
Quarta. La Generalitat destinarà l'immoble descrit en l'expositiu segon exclusivament a l'activitat d'ensenyança de Formació Professional de la família Maritimopesquera, sense que, per tant, puga destinar el domini públic adscrit ni les instal·lacions que existisquen a ús diferent de l'autoritzat.  
Durant la vigència de l'adscripció, la Generalitat no podrà realitzar cap modificació o ampliació de les instal·lacions sense el consentiment escrit previ de l'Autoritat Portuària.  
Quinta. L'adscripció objecte del present conveni tindrà vigència indefinida.  
Sexta. 1. Seran causa d'extinció de l'autorització d'ocupació les següents:  
a) La renúncia de la Generalitat, acceptada per l'Autoritat Portuària, que no podrà rebutjar-la més que quan això cause perjuí a esta o a tercers.  
b) El mutu acord entre l'Autoritat Portuària i la Generalitat.  
c) La desaparició sobrevinguda del bé objecte de l'adscripció.  
d) L'incompliment per la Generalitat valenciana de les obligacions establides en les clàusules segona i quarta.  
2. Extingida l'autorització de l'adscripció, el seu titular tindrà dret a retirar i traure fora de l'espai portuari els materials, equips o instal·lacions que puguen desmuntar-se sense causar danys a l'immoble i que no hagen de passar gratuïtament al domini de l'Autoritat Portuària en virtut de qualsevol títol. A més, estarà obligada a retirar-los quan així ho determine l'Autoritat Portuària, la qual podrà dur a terme la retirada a càrrec de la Generalitat, quan esta no l'efectue en el moment o termini que se li indique.  
3. Del compliment del que establix l'apartat anterior s'alçarà acta, en la qual es reflectirà l'estat del domini públic a la finalització de l'autorització.  
Sèptima. L'Autoritat Portuària no assumirà cap tipus d'obligació laboral o econòmica derivada de l'activitat exercida en el bé objecte de l'adscripció, ni tan sols quan es tracte d'activitats no incloses en este conveni.   
L'Autoritat Portuària de Castelló únicament s'obliga a portar a l'immoble objecte del present document els servicis d'electricitat i aigua potable.  
Octava. La Generalitat està obligada a obtindre i mantindre al dia els permisos, llicències, plans i certificats dels organismes corresponents que establisca la legislació vigent en cada moment en matèria de seguretat, de condicions mediambientals i de prevenció de la contaminació corresponent a la seua activitat.  
Haurà de complir així mateix el que establix la Llei de Prevenció de Riscos Laborals.  
La Generalitat haurà de presentar els esmentats documents, degudament actualitzats, quan li siguen requerits per la Direcció del port.  
Novena. A fi d'integrar-se en el Pla d'Emergència Interior de l'Autoritat Portuària de Castelló, la Generalitat haurà de comptar amb un estudi de seguretat en què s'incloguen l'anàlisi i les conseqüències dels riscos, en funció de la seua activitat, i el corresponent pla d'emergència, tot això aprovat per l'autoritat competent.  
Les dites instal·lacions hauran de comptar igualment amb un pla de contingències per contaminació accidental amb caràcter previ a l'inici de l'activitat, que serà tingut en compte per l'Autoritat Portuària de Castelló per a l'elaboració del pla interior de contingències del port, que serà aprovat d'acord amb el que preveu la normativa aplicable.  
Deu. El present conveni té naturalesa administrativa i, per tant, per a tots els litigis que puguen suscitar-se respecte a la seua interpretació, compliment o incompliment seran competents els òrgans de l'orde jurisdiccional contenciós administratiu.  
Onze. Este conveni s'articula a l'empara de l'article 4,1c) de la Llei 30/2007, de Contractes del Sector Públic, així com del Decret 20/1993, de 8 de febrer, del Govern Valencià, pel qual es regula el règim jurídic pressupostari dels convenis que subscriga la Generalitat i al dels preceptes que siguen aplicables del Text refós de la Llei d'Hisenda Pública de la Generalitat Valenciana.  
Llegit el present document per ambdós parts, el firmen per triplicat, en el lloc i la data indicats al principi.  
El conseller d'Educació: Alejandro Font de Mora Turón  
El president de l'Autoritat Portuària de Castelló: Juan José Monzonís Martínez